Title: ข้อบัญญัติองค์การบริหารส่วนตำบลสันป่าตอง เรื่อง การลดหย่อนภาษีบำรุงท้องที่ พ.ศ. 2554

ข้อบัญญัติองค์การบริหารส่วนตำบลสันป่าตอง

ข้อบัญญัติองค์การบริหารส่วนตำบลสันป่าตอง
เรื่อง
การลดหย่อนภาษีบำรุงท้องที่
พ.ศ. ๒๕๕๔[๑]

โดยที่เป็นการสมควรตราข้อบัญญัติองค์การบริหารส่วนตำบลสันป่าตอง
ว่าด้วยการลดหย่อนภาษีบำรุงท้องที่
เพื่อให้การลดหย่อนภาษีบำรุงท้องที่ถูกต้องตามกฎหมายในเขตองค์การบริหารส่วนตำบลสันป่าตอง
อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหาร ส่วนตำบลสันป่าตอง
โดยความเห็นชอบของสภาองค์การบริหารส่วนตำบลสันป่าตองและนายอำเภอนาเชือก
จึงตราข้อบัญญัติไว้ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลสันป่าตอง เรื่อง
การลดหย่อนภาษีบำรุงท้องที่ พ.ศ. ๒๕๕๔

ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลสันป่าตองตั้งแต่วันถัดจากวันประกาศโดยเปิดเผยและเห็นได้ง่าย
ณ ที่ทำการองค์การบริหารส่วนตำบลสันป่าตอง แล้วเจ็ดวัน

ข้อ ๓  บรรดาระเบียบ ข้อบัญญัติ
ประกาศ หรือคำสั่งอื่นใดในส่วนที่ได้ตราไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน
ข้อ ๔ ในข้อบัญญัตินี้
องค์การบริหารส่วนตำบล หมายความว่า
องค์การบริหารส่วนตำบลสันป่าตอง
เจ้าพนักงานท้องถิ่น หมายความว่า
นายกองค์การบริหารส่วนตำบลสันป่าตอง
เขตองค์การบริหารส่วนตำบล หมายความว่า
พื้นที่การปกครองตามกฎหมายว่าด้วยลักษณะปกครองท้องที่
ที่ดิน หมายความว่า พื้นดิน
และให้หมายความรวมถึงพื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า
บุคคล หรือคณะบุคคลไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๕  ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลงมีที่ดินอยู่ในเขตองค์การบริหารส่วนตำบลสันป่าตอง
และใช้ที่ดินนั้นเป็นที่อยู่อาศัยของตนเองเป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลสันป่าตอง
ให้ลดหย่อนไม่ต้องเสียภาษีบำรุงท้องที่เป็นจำนวนสามไร่
กรณีเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลสันป่าตองและใช้ที่ดินนั้นเป็นที่อาศัยของตนเป็นที่เลี้ยงสัตว์ของตน
หรือประกอบกสิกรรมของตนมีเนื้อที่ดินไม่ถึงสามไร่ให้ลดหย่อนไม่ต้องเสียภาษีบำรุงท้องที่ตามจำนวนเนื้อที่ดินที่มีอยู่จริง
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานที่การค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๗  ให้นายกองค์การบริหารส่วนตำบลสันป่าตอง
เป็นผู้รักษาการตามข้อบัญญัตินี้และให้มีอำนาจในการวินิจฉัยปัญหา รวมทั้ง
มีอำนาจกำหนดหลักเกณฑ์และวิธีปฏิบัติเพื่อดำเนินการให้เป็นไปตามข้อบัญญัตินี้

ประกาศ
ณ วันที่ ๑๓ มิถุนายน พ.ศ. ๒๕๕๔
เศรษฐศักดิ์
 เฒ่าสีสุราช
นายกองค์การบริหารส่วนตำบลสันป่าตอง

ปริยานุช/ผู้จัดทำ
๓ ธันวาคม ๒๕๕๖

อังศุมาลี/ผู้ตรวจ
๓ ธันวาคม ๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๑๒๖ ง/หน้า ๒๓๕/๒๘ พฤศจิกายน ๒๕๕๖